LÆS I DAG: Bred politisk aftale skal give forbrugerne lavere fjernvarmepriser. Dansk gasdistribution samles i statsselskab. European Energy går tilbage i første kvartal og opjusterer. Rødkærsbro inspirerer i Japan.
Bredt flertal indgår aftale om fjernvarme
Regeringen og Socialdemokratiet, DF, Radikale og SF har fredag indgået en aftale, der skal sikre forbrugerne lavere fjernvarmeregninger. Det skriver Ritzau ifølge TV2.dk. Ifølge aftalen er der potentiale for at effektivisere i fjernvarmesektoren for 2,3 milliarder kroner. Og de penge skal gå til lavere regninger. Til gengæld kom regeringen ikke igennem med en model, hvor fjernvarmeselskaberne får lov til at beholde pengene, hvis de kan drive deres værker billigere end påkrævet.
- Vi skal have en fjernvarme, der sikrer billig varme, grøn omstilling og arbejdspladser. Det skaber man bedst ved at bevare den model, vi har i dag. Ikke ved at lave det om, så der kan trækkes overskud ud, siger han til Ritzau ifølge TV2.dk.
Sløv europæisk tilgang til energieffektiviseringer
Det er uhyre svært at skaffe opmærksomhed omkring energieffektivitet – også selvom vurderingen er, at det kan udfylde op mod halvdelen af EU's klimakrav og skabe jobs.
Den konservative MEP’er Bendt Bendtsen er Parlamentets chefforhandler på det kommende bygningsdirektiv, der skal forhandles i løbet af juni. Bygninger står for 40 pct. af EU's energiforbrug og 36 pct. af CO2-udledningen, så effektiv renovering har et stort potentiale. Således vil en renovering af bygningsmassen på bare tre procent årligt give et marked på 122 mia. euro (907 mia. kr.), skabe cirka en mio. nye jobs og have skåret omkring to tredjedele af bygningernes udledning af klimagasser i 2030.
Men i flere store lande som Spanien og Polen sker der stort set ingen renovering og for EU er tallet kun på omkring en procent. Med andre ord vil det tage hele hundrede år at effektivisere hele massen, da renoveringer ikke prioriteres i udstrakt grad:
- Det er ikke noget sexet tema. Sammenlignet med at bygge en gasrørledning eller sætte en vindmølle op, så er det lidt usynligt at få en håndværker til at installere et Velux-vindue eller isolere en skunk, erkender Morten Helveg Pedersen overfor Energiwatch.
Google køber grunde til datacenter i Fredericia
Det har været omgærdet med stor mystik og tavshed, men nu står det klart, at det er Google, der har opkøbt grunde for 65 millioner kroner i Fredericia for at kunne opføre et datacenter i Danmark.
- Vi har købt en 73,2 hektar stor grund i Fredericia. På nuværende tidspunkt har vi ikke planer om at bruge grunden, men vi vil sikre os muligheden for at ekspandere vores datacentre i Europa, hvis vores arbejde kræver det. Vi forventer dog ikke at tage nogen beslutninger i den nærmeste fremtid,« lyder det fra virksomheden i en skriftlig kommentar til Information.
Regeringen vil gerne have flere datacentre til landet, men det er ikke helt problemfrit. I januar erkendte regeringen over for Information, at Facebooks, Apples og nu muligvis Googles datacentre vil øge CO2-udledningen, fordi elproduktionen endnu ikke er fuldstændig grøn. Samtidig peger formand for Klimarådet, Peter Birch Sørensen på, at det bliver skatteyderne, der skal være med til at finansiere virksomhedernes høje elforbrug, fordi regeringen har afskaffet PSO-afgiften. Desuden vil problematikken med den gode og afgiftsplagede overskudsvarme givetvis også ramme Googles mulige nye datacenter, _____
Dansk gasdistribution samles i statsselskab
Danmark har i dag tre selskaber, der distribuerer gas, men regeringen og Socialdemokratiet, De Radikale og SF samler gasdistributionsnettet i et statsligt selskab, skriver EnergiWatch.
Selskabet skal komme danske gasforbrugere til gode. Regeringen håber, at ét selskab kan give 100 millioner kroner i effektivisering og på sigt bidrage til harmonisering af priserne på gas.
- Dét, der er vigtigt for mig i den her øvelse, er, at de danske husholdninger og virksomheder får leveret gas så billigt som muligt med høj forsyningssikkerhed og god service. Det kan vi gå i gang med nu, og det glæder mig, at der er bred politisk opbakning til at samle den danske gasdistribution i et statsligt selskab, siger klima- og energiminister Lars Chr. Lilleholt.
European Energy går tilbage i første kvartal
Første kvartal har været hård ved sol- og vindvirksomheden European Energy, der har skrumpet både top- og bundlinje, skriver EnergiWatch. Omsætning en er faldet 3 mio. euro i forhold til første kvartal af 2016 til 22 mio. euro. Bundlinjen er svundet 4,4 mio. euro til 3,6 mio. euro.
Selskabet opjusterer alligevel forventningerne til omsætningen fra 120-160 mio. til 130-170 mio. euro og resultatet før skat fra 12-17 mio. euro til 17-22 mio. _____
Rødkærsbro-varme inspirerer i Japan
I onsdags besøgte en delegation japanske energi-folk Rødkærsbro Fjernvarmeværk for inspiration til, hvordan industri og kollektiv varmeforsyning kan samarbejde og udnytte overskudsvarme til fordel for miljøet og forbrugerne. Den 18 mand store delegation af japanske energieksperter er i Danmark for at lære om fjernvarme. - Det ideelle for Japan ville være at skifte al atomkraft og fossil energi ud med vedvarende, men det er klart, at det har en lang tidshorisont. Det, vi kan bruge lige nu og her, er at se på et lille system som her i Rødkærsbro og få det kopieret til mindre byer og samfund i Japan. Så vi starter i det små, gør vores egne erfaringer, hvorefter vi kan udbrede det løbende. Så det er meget inspirerende at være her, siger seniorforsker Makoto Tajima, i Viborg Stifts Folkeblad. Han er grundlægger af en non profit-organisation for bæredygtig energi i Japan, ISEP, der har arrangeret besøget sammen med State of Green og den danske ambassade i Tokyo.
Nyborg Forsyning runder 96 procent overskudsvarme
Nyborg Forsyning leverer stort set kun fjernvarme på overskudsvarme fra lokale virksomheder.
- I Nyborg kommer 96 producent af varmen i fjernvarmesystemet fra overskudsvarme fra forskellige virksomheder. De resterende procent af varmen kommer fra kedler, der anvender bioolie, der også er et restprodukt fra kosmetik- og levnedsvirksomheder. Vi kan derfor sige, at al vores varme er baseret på rest- eller overskudsprodukter, der ellers ville gå til spilde, fortæller Jimmy Jørgensen, varmechef hos Nyborg Forsyning & Service A/S, til Energy Supply.
Varmen kan sendes direkte ind i fjernvarmenettet uden at skulle opvarmes yderligere, fordi virksomhedernes produktioner arbejder ved meget høje temperaturer.
Flere virksomheder leverer overskudsvarme i Nyborg. Blandt dem er Koppers, Nyborg Renseanlæg, DTE Ulsa og Fortum (tidligere Kommune Kemi).
Sjællandske Medier/sn.dk: Sjællandsk varmeværk satser grønt Snertinge-Særslev-Føllenslev Energiselskab på Vestsjælland er i gang med en gennemgribende modernisering af varmeværket, skriver sn.dk.
For at leve op til skrappere miljøkrav og en mere grøn profil er 90 procent af varmeværkets inventar pillet ud - blandt andet den 20 år gamle kedel, som var ved at være udtjent.
Som erstatning installeres snart et nyt, moderne anlæg med en ildfast kedel til afbrænding af flis, en absorptionspumpe og en mere effektiv røggaskøler med elektrofilter.
Værket forventer at reducere det årlige forbrug af olie fra 800.000 til nul liter, og at anlægget kan holde i 15 år. Facebook